CELEX: 32020R1243
Language: da
Date: 2020-09-01 00:00:00
Title: Kommissionens gennemførelsesforordning (EU) 2020/1243 af 1. september 2020 om forlængelse af dispensationen fra Rådets forordning (EF) nr. 1967/2006 for så vidt angår mindsteafstanden fra kysten og mindstedybden for anvendelsen af vod brugt fra fartøjer, der fisker efter glaskutling (Aphia minuta), Ferrers kutling (Pseudaphia ferreri) og slank pikarel (Spicara smaris) i visse spanske territorialfarvande (Balearerne)

2.9.2020   
               
               
                  DA
               
               
                  Den Europæiske Unions Tidende
               
               
                  L 286/5
               
            
         KOMMISSIONENS GENNEMFØRELSESFORORDNING (EU) 2020/1243
         af 1. september 2020
         om forlængelse af dispensationen fra Rådets forordning (EF) nr. 1967/2006 for så vidt angår mindsteafstanden fra kysten og mindstedybden for anvendelsen af vod brugt fra fartøjer, der fisker efter glaskutling (Aphia minuta), Ferrers kutling (Pseudaphia ferreri) og slank pikarel (Spicara smaris) i visse spanske territorialfarvande (Balearerne)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 1967/2006 af 21. december 2006 om forvaltningsforanstaltninger til bæredygtig udnyttelse af fiskeressourcerne i Middelhavet, om ændring af forordning (EØF) nr. 2847/93 og om ophævelse af forordning (EF) nr. 1626/94 (1), særlig artikel 13, stk. 5, og
         ud fra følgende betragtninger:
         
                     (1)
                  
                  
                     Artikel 13, stk. 1, i forordning (EF) nr. 1967/2006 forbyder anvendelsen af trukne redskaber inden for 3 sømil fra kysten eller inden for 50 m-dybdekurven, hvis en sådan dybde nås tættere på kysten.
                  
               
                     (2)
                  
                  
                     Kommissionen kan efter anmodning fra en medlemsstat give dispensation fra artikel 13, stk. 1, i forordning (EF) nr. 1967/2006, såfremt en række betingelser fastsat i artikel 13, stk. 5 og 9, er opfyldt.
                  
               
                     (3)
                  
                  
                     En dispensation fra artikel 13, stk. 1, første afsnit, for anvendelsen af vod brugt fra fartøjer, der fisker efter glaskutling (Aphia minuta), Ferrers kutling (Pseudaphia ferreri) og slank pikarel (Spicara smaris), i de spanske territorialfarvande på Balearerne, blev første gang indrømmet ved Kommissionens gennemførelsesforordning (EU) nr. 1233/2013 til den 31. december 2016 (2). Denne dispensation byggede på en yderligere dispensation fra den mindstemaskestørrelse, som Spanien havde vedtaget i henhold til artikel 9, stk. 7, i forordning (EF) nr. 1967/2006, fordi det pågældende fiskeri ikke kunne have fundet sted uden dispensation og følgelig skulle have været lukket.
                  
               
                     (4)
                  
                  
                     Dispensationen blev forlænget indtil den 31. december 2019 ved Kommissionens gennemførelsesforordning (EU) 2019/662 (3) under hensyntagen til forvaltningsplanen for det fiskeri, som er genstand for den dispensation, Spanien fastsatte i henhold til artikel 19 i forordning (EF) nr. 1967/2006.
                  
               
                     (5)
                  
                  
                     Den 3. september 2019 anmodede de spanske myndigheder Kommissionen om at forlænge dispensationen fra artikel 13, stk. 1, første afsnit, ud over den 31. december 2019. Spanien forelagde et udkast til den nye forvaltningsplan for perioden 2019-2022, og planen vil blive reguleret efter de eksisterende nationale regler (4). Spanien har forelagt ajourførte oplysninger som begrundelse for at forlænge dispensationen.
                  
               
                     (6)
                  
                  
                     Den Videnskabelige, Tekniske og Økonomiske Komité for Fiskeri (STECF) vurderede udkastet til forvaltningsplan i november 2019 (5) og anmodningen om at forlænge dispensationen i marts 2020 (6).
                  
               
                     (7)
                  
                  
                     STECF konkluderede, at forvaltningsplanen for vod brugt fra fartøjer ved De Baleariske Øer i perioden 2016-2019 blev gennemført korrekt, og at de betingelser, som i 2016 lå til grund for dispensationen vedrørende mindsteafstanden fra kysten og dybden, fortsat er opfyldt. STECF noterer sig, at fiskeredskaberne tilsyneladende er yderst selektive.
                  
               
                     (8)
                  
                  
                     STECF foreslog visse tilpasninger, bl.a. at der fastsættes en sæsonbestemt TAC i overensstemmelse med de seneste fangster, og at den mulige overlapning afklares for så vidt angår to bugter, hvori »Jonquillera«-fartøjer fisker målrettet efter kutling hen over havgræsenge.
                  
               
                     (9)
                  
                  
                     I lyset af STECF's evaluering bemærker Kommissionen, at de spanske myndigheder i et brev til Kommissionen af 4. juni 2020 (7) har forpligtet sig til at bringe den sæsonbestemte TAC på niveau med de gennemsnitlige fangster, der er observeret i de seneste år, og iværksætte en videnskabelig undersøgelse for at klarlægge, om fiskeriet har indvirket på havgræsenge i de pågældende to bugter. Spanien har også forpligtet sig til at forbyde fiskeriet i de pågældende to bugter, i det mindste indtil STECF har vurderet den videnskabelige undersøgelse, og til at underrette Kommissionen om opfølgningen på ovennævnte tilsagn.
                  
               
                     (10)
                  
                  
                     Den dispensation, som Spanien har anmodet om, opfylder betingelserne i artikel 13, stk. 5 og 9, i forordning (EF) nr. 1967/2006.
                  
               
                     (11)
                  
                  
                     Der er særlige geografiske begrænsninger i form af fastlandssoklens begrænsede størrelse og i form af den geografiske fordeling af målarten, der udelukkende forekommer i visse zoner i kystområder med en dybde på under 50 m.
                  
               
                     (12)
                  
                  
                     Fiskeriet har ingen væsentlig indvirkning på havmiljøet, da vod brugt fra fartøjer trækkes i vandsøjlen. Brugen af ekkolod sikrer, at fiskeriet er yderst selektivt med få bifangster. Desuden genudsættes uønskede fangster øjeblikkeligt i live og med meget høj overlevelsesrate.
                  
               
                     (13)
                  
                  
                     Den dispensation, som Spanien har anmodet om, berører et begrænset antal på 55 fartøjer.
                  
               
                     (14)
                  
                  
                     Fiskeriet kan ikke udøves med andre redskaber, da vod brugt fra fartøjer er det eneste regulerede redskab, som må benyttes til at fange disse tre målarter, der udviser stimeadfærd på lavt vand i kystnære farvande.
                  
               
                     (15)
                  
                  
                     Anmodningen omfatter fartøjer, som er opført i det maritime register administreret af Balearernes generaldirektorat for fiskeri og havmiljø, og for hvilke det kan dokumenteres, at de har udøvet det pågældende fiskeri i mere end fem år, og som fisker i henhold til den forvaltningsplan, der regulerer fiskeriet efter glaskutling (Aphia minuta), Ferrers kutling (Pseudaphia ferreri) og slank pikarel (Spicara smaris) med vod brugt fra fartøjer. Disse fartøjer er opført på en liste, der er sendt til Kommissionen i overensstemmelse med kravene i artikel 13, stk. 9, i forordning (EF) nr. 1967/2006.
                  
               
                     (16)
                  
                  
                     Forvaltningsplanen sikrer, at fiskeriindsatsen ikke intensiveres i fremtiden, eftersom der kun udstedes fiskeritilladelser til 55 specificerede fartøjer, der hver er begrænset til 12 m længde overalt og 198,5 kW effekt. Desuden fastsættes der en maksimal kumuleret tonnage og effekt, og fiskeriet lukkes indtil den næste fangstsæson, hvis den sæsonbestemte TAC nås.
                  
               
                     (17)
                  
                  
                     Det berørte fiskeri opfylder kravene i artikel 4, stk. 1, i forordning (EF) nr. 1967/2006, som tillader fiskeri hen over beskyttede levesteder, hvis det pågældende fiskeri udøves således, at havgræsengene ikke røres.
                  
               
                     (18)
                  
                  
                     Det pågældende fiskeri må endvidere ikke udøves uden en dispensation fra mindstemaskestørrelsen.
                  
               
                     (19)
                  
                  
                     Da det pågældende fiskeri er yderst selektivt, har en ubetydelig indvirkning på havmiljøet og ikke berøres af bestemmelserne i artikel 4, stk. 5, i forordning (EF) nr. 1967/2006, har Spanien hidtil indrømmet en dispensation fra mindstemaskestørrelsen, jf. artikel 9, stk. 7, i forordning (EF) nr. 1967/2006.
                  
               
                     (20)
                  
                  
                     Artikel 9 i forordning (EF) nr. 1967/2006 blev ophævet ved Europa-Parlamentets og Rådets forordning (EU) 2019/1241 (8). I henhold til del B, punkt 4, i bilag IX til forordning (EU) 2019/1241 kan der dog fortsat anvendes dispensationer fra de mindstemaskestørrelser, som er vedtaget på grundlag af artikel 9 i forordning (EF) nr. 1967/2006, og som var gældende den 14. august 2019, forudsat at de ikke fører til en stigning i fangster af unge individer. Nærværende forlængede dispensation opfylder betingelserne i artikel 15, stk. 5, og del B, punkt 4, i bilag IX til forordning (EU) 2019/1241, da den ikke medfører en forringelse af de selektivitetsstandarder, navnlig i form af en stigning i fangster af unge individer, der gælder den 14. august 2019, og den tager sigte på at opfylde de målsætninger og mål, der er fastsat i nævnte forordnings artikel 3 og 4.
                  
               
                     (21)
                  
                  
                     Det pågældende fiskeri opfylder rapporteringskravene i artikel 14 i Rådets forordning (EF) nr. 1224/2009 (9).
                  
               
                     (22)
                  
                  
                     Det pågældende fiskeri udøves meget tæt på kysten og indvirker derfor ikke på andre fartøjers fiskeri.
                  
               
                     (23)
                  
                  
                     Det pågældende fiskeri reguleres i den spanske forvaltningsplan for at sikre den mindst mulige fangst af de arter, der er nævnt i bilag IX til forordning (EU) 2019/1241.
                  
               
                     (24)
                  
                  
                     Fiskeri med vod brugt fra fartøjer er ikke rettet mod blæksprutter.
                  
               
                     (25)
                  
                  
                     Den spanske forvaltningsplan omfatter foranstaltninger til overvågning af fiskeriet som krævet i henhold til artikel 13, stk. 9, tredje afsnit, i forordning (EF) nr. 1967/2006.
                  
               
                     (26)
                  
                  
                     Den dispensation, der er anmodet om, bør derfor indrømmes.
                  
               
                     (27)
                  
                  
                     Spanien bør aflægge rapport til Kommissionen rettidigt og i overensstemmelse med den overvågningsplan, der er fastsat i den spanske forvaltningsplan.
                  
               
                     (28)
                  
                  
                     Ved at begrænse dispensationens varighed vil det være muligt hurtigt at træffe korrigerende foranstaltninger, hvis overvågningen af forvaltningsplanen skulle vise en ringe bevarelsesstatus for den udnyttede bestand, samtidig med at det giver mulighed for at styrke det videnskabelige grundlag for en forbedret forvaltningsplan. Dispensationen bør udløbe ved en fangstsæsons afslutning. Dispensationen bør derfor gælde indtil den 30. april 2023.
                  
               
                     (29)
                  
                  
                     Da den dispensation, der blev indrømmet ved gennemførelsesforordning (EU) 2019/662, udløb den 31. december 2019, bør nærværende forordning af hensyn til den retlige kontinuitet finde anvendelse med virkning fra den 1. januar 2020. Af hensyn til retssikkerheden bør nærværende forordning træde i kraft så hurtigt som muligt.
                  
               
                     (30)
                  
                  
                     Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur —
                  
               VEDTAGET DENNE FORORDNING:
         
            Artikel 1
            Dispensation
            Artikel 13, stk. 1, første afsnit, i forordning (EF) nr. 1967/2006 finder ikke anvendelse i spanske territorialfarvande, som grænser op til kysten i Balearerne, for fiskeri efter glaskutling (Aphia minuta), Ferrers kutling (Pseudaphia ferreri) og slank pikarel (Spicara smaris) med anvendelse af vod brugt fra fartøjer, som opfylder følgende krav:
            
                        a)
                     
                     
                        de er opført i det maritime register, som forvaltes af Balearernes generaldirektorat for fiskeri og havmiljø
                     
                  
                        b)
                     
                     
                        det kan dokumenteres, at de har udøvet det pågældende fiskeri i mere end fem år, og at det ikke bevirker, at fiskeriindsatsen øges,
                     
                  
                        c)
                     
                     
                        de har en fiskeritilladelse og fisker i henhold til den forvaltningsplan, som Spanien har vedtaget i henhold til artikel 19, stk. 2, i forordning (EF) nr. 1967/2006.
                     
                  
         
            Artikel 2
            Overvågningsplan og rapportering
            Spanien forelægger Kommissionen en rapport udfærdiget i overensstemmelse med den overvågningsplan, som er fastsat i den i artikel 1, litra c), nævnte forvaltningsplan, første gang senest den 30. september 2020 og derefter hver 12. måned.
         
         
            Artikel 3
            Ikrafttræden og anvendelsesperiode
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes fra den 1. januar 2020 til den 30. april 2023.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 1. september 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 409 af 30.12.2006, s. 11.
         
            (2)  Kommissionens gennemførelsesforordning (EU) nr. 1233/2013 af 29. november 2013 om dispensation fra Rådets forordning (EF) nr. 1967/2006 for så vidt angår mindsteafstanden fra kysten og mindstedybden for anvendelsen af vod brugt fra fartøjer, der fisker efter glaskutling (Aphia minuta), Ferrers kutling (Pseudaphia ferreri) og slank pikarel (Spicara smaris) i visse spanske territorialfarvande (Balearerne) (EUT L 322 af 3.12.2013, s. 17).
         
            (3)  Kommissionens gennemførelsesforordning (EU) 2019/662 af 25. april 2019 om forlængelse af dispensationen fra Rådets forordning (EF) nr. 1967/2006 for så vidt angår mindsteafstanden fra kysten og mindstedybden for anvendelsen af vod brugt fra fartøjer, der fisker efter glaskutling (Aphia minuta), Ferrers kutling (Pseudaphia ferreri) og slank pikarel (Spicara smaris) i visse spanske territorialfarvande (Balearerne) (EUT L 112 af 26.4.2019, s. 16).
         
            (4)  Decreto 19/2019, de 15 de marzo, por el que se establece el Plan de Gestión Pluriinsular para la Pesca con Artes de Tiro Tradicionales en aguas de las Illes Balears (BOIB No 035, 16.3.2019, s. 9442).
         
            (5)  Rapporten fra STECF's 62. plenarmøde (PLEN-19-03), Den Europæiske Unions Publikationskontor, Luxembourg, 2019, ISBN 978-92-76-14169-3, doi:10.2760/1597, JRC118961.
         
            (6)  Rapporten fra STECF's 63. plenarmøde (PLEN-20-01), Den Europæiske Unions Publikationskontor, Luxembourg, 2020, ISBN 978-92-76-18117-0, doi:10.2760/465398, JRC120479.
         
            (7)  Ares(2020)2879866.
         
            (8)  Europa-Parlamentets og Rådets forordning (EU) 2019/1241 af 20. juni 2019 om bevarelse af fiskeressourcerne og beskyttelse af marine økosystemer ved hjælp af tekniske foranstaltninger, om ændring af Rådets forordning (EF) nr. 1967/2006 og (EF) nr. 1224/2009 og Europa-Parlamentets og Rådets forordning (EU) nr. 1380/2013, (EU) 2016/1139, (EU) 2018/973, (EU) 2019/472 og (EU) 2019/1022 og om ophævelse af Rådets forordning (EF) nr. 894/97, (EF) nr. 850/98, (EF) nr. 2549/2000, (EF) nr. 254/2002, (EF) nr. 812/2004 og (EF) nr. 2187/2005 (EUT L 198 af 25.7.2019, s. 105).
         
            (9)  Rådets forordning (EF) nr. 1224/2009 af 20. november 2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik, om ændring af forordning (EF) nr. 847/96, (EF) nr. 2371/2002, (EF) nr. 811/2004, (EF) nr. 768/2005, (EF) nr. 2115/2005, (EF) nr. 2166/2005, (EF) nr. 388/2006, (EF) nr. 509/2007, (EF) nr. 676/2007, (EF) nr. 1098/2007, (EF) nr. 1300/2008, (EF) nr. 1342/2008 og om ophævelse af forordning (EØF) nr. 2847/93, (EF) nr. 1627/94 og (EF) nr. 1966/2006 (EUT L 343 af 22.12.2009, s. 1).